Νέα μέτρα πρόληψης για τον περιορισμό της διάδοσης του νέου κορωνοϊού στην Ελλάδα ανακοίνωσε ο εκπρόσωπος του Υπουργείου Υγείας και καθηγητής Παθολογίας Λοιμώξεων της Ιατρικής Σχολής του Πανεπιστημίου Αθηνών, Σωτήρης Τσιόδρας.



Σε ό,τι αφορά στον αθλητικό χώρο, αποφασίστηκε η διεξαγωγή των αθλητικών εκδηλώσεων κεκλεισμένων των θυρών για δύο εβδομάδες. Το μέτρο αυτό αγγίζει αναμετρήσεις όπως το Ολυμπιακός-Γουλβς την Πέμπτη για το Europa League, το ΠΑΟΚ-Ολυμπιακός και ΑΕΚ-Παναθηναϊκός για τα playoffs την επόμενη Κυριακή, αλλά και το Ολυμπιακός-Ρεάλ για την Ευρωλίγκα τη μεθεπόμενη εβδομάδα (20/2). Φυσικά, και το Παναθηναϊκός-ΠΑΟΚ για την 2η αγωνιστική, όπως και όλα τα παιχνίδια των δύο αγωνιστικών των πλέι οφ.



Επτά νέα κρούσματα του κορωνοϊού ανακοίνωσε ο κ. Τσιόδρας επισημαίνοντας ότι τα έξι από αυτά συνδέονται με προηγούμενα κρούσματα, ενώ για το ένα πραγματοποιείται ιχνηλάτηση.



Επιπλέον, ο καθηγητής λοιμωξιολογίας προχώρησε σε ανακοινώσεις σχετικά με μέτρα προστασίας του πληθυσμού που λαμβάνει η κυβέρνηση για τις επόμενες εβδομάδες. Αποφασίστηκε:



Αναστολή λειτουργίας ΚΑΠΗ σε όλη τη χώρα για 4 εβδομάδες

Αναστολή όλων των σχολικών εκδρομών για δύο εβδομάδες

Αναστολή όλων των συνεδριακών εκδηλώσεων σε όλη τη χώρα, για 4 εβδομάδες,



Επίσης, συνεχίζεται η προληπτική αναστολή λειτουργίας κατά περίπτωση για όλα τα σχολεία, εφόσον υπάρχει λόγος.



